אכזבה: דליית אל כרמל/יקנעם במשחקי המבחן, לאחר שהפסידו למגדל העמק - רשת כוכב
אכזבה: דליית אל כרמל/יקנעם במשחקי המבחן, לאחר שהפסידו למגדל העמק
הקבוצה המאוחדת איבדה יתרון מפתיע של 2:0. בקבוצה ציינו כי התוצאה לא שינתה את המיקום בטבלה, ובכל מקרה היא הייתה צריכה לשחק במשחקי המבחן
מאת: בוריס שולקין , 4 במאי 2016
מכבי דלית אל כרמל/יקנעם נחלה הפסד במשחק החוץ מול מגדל העמק, שהתקיים במחזור הנעילה בליגה א’ צפון. יצוין כי, הקבוצה המאוחדת איבדה יתרון של 2:0, מצמד שערים שכבש חסיב אבו רוקן. בדקה ה- 66’ חזרה מגדל העמק למשחק, השוותה את התוצאה ל-2:2 וכבשה שער ניצחון דרמתי בדקה ה- 92’.
חסיב אבו רוקון חגג צמד צילום: ארכיון "כוכב"
יצוין כי, שתי הקבוצות הגיעו למגרש במגדל העמק בידיעה כי המשחק הוא לפרוטוקול בלבד. הקבוצה המקומית הבטיחה הישארות בליגה ואילו שחקני הקבוצה המאוחדת יגיעו למבחני הישארות בכל תוצאה, בשל הפרש השערים הגבוה לעומת המתחרה שלה בתחתית, סקציה מעלות תרשיחא, שירדה אוטומטית במחזור הקודם.
ראוי לציין כי, המאמן אלי מזרחי הדריך את חניכיו מהגדר שקרובה למגרש, בעקבות החלטת בית הדין להרחיקו, לאחר אירועי המשחק מול באקה. המשחק נפתח בניסיונות של שתי הקבוצות לעלות במהרה על לוח התוצאות ולסיים את העונה בטעם מתוק. בדקה ה- 42’ הגיע הכדור לחלוץ האורח, חסיב אבו רוקן, שבעט פנימה וקבע 1:0. גם המחצית השנייה הייתה מעניינת, כאשר בדקה ה- 60’ היה זה שוב אבו רוקן, שכבש את שערו השני במשחק, העשירי העונה. חמש דקות לאחר השער החלו הדקות הטובות של הקבוצה המקומית: דוד מלכה כבש צמד וקבע שוויון. כאמור, בתוספת הזמן הצליח יותם כהן לכבוש את שער הניצחון, שהפך את הקערה על פיה. המאמן והמנהל המקצועי, אלי מזרחי, אמר בסיום המשחק לספורט “כוכב” כי: “אין הרבה מה להגיד, זה היה משחק לפרוטוקול בלבד. עכשיו אנחנו עם הפנים למשחק גורלי, שיקבע את עתידנו לעונה הבאה. נתכונן שבועיים ונעשה את המקסימום שנעבור את המשחק בשלום”.
עד לדקה ה- 65’ הובלתם 2:0, מה לדעתך גרם לאיבוד היתרון?
“עשינו חילופים כדי ששחקנים ישחקו ואחרים ינוחו. כנראה שבאנו למשחק בידיעה מראש שהוא לא קובע כלום, ולכן ככה גם באה לידי הביטוי היכולת”.
כובש הצמד, החלוץ חסיב אבו רוקן: “מבחינת מיקום לא היה למשחק חשיבות, אבל היה לנו חשוב להגיע למבחנים עם ניצחון. הכל לטובה, אולי זה יעורר את הקבוצה להמשך לקראת המבחנים. אנחנו נבוא לתת הכל ואני מקווה שזה יסתדר לנו בסופו של דבר”.
בקשר לצמד שכבש במשחק זה, אמר אבו רוקון: “אני תמיד רעב לכבוש שערים ומעדיף שהשערים שלי יהיו בניצחון, אבל לפעמים זה בהפסד ואין מה לעשות נגד זה”. עם סיום הליגה הסדירה, הקבוצה מהכרמל תצא למשחק מבחן ההישארות במגרש בעילוט, בעוד שבועיים (13.5), מול המנצחת בפליאוף המחוזות בליגה ב’.